Nuuskommentaar: Die eindfluitjie blaas vir ZumaPres. Jacob Zuma. Argieffoto: Ntswe Mokoena, GCIS Dié keer, so lyk dit, is daar nie meer uitkomkans vir pres. Jacob Zuma nie. Hy is nou behoorlik deur bestaande politieke en regsprosesse omsingel, terwyl nog pyle uit die kokers gehaal word. Dis ondenkbaar dat nie een van die pyle die skyf gaan tref nie. Slegs tronkvrees weerhou die president om self sy goedjies te vat en te loop. Soveel keer in die verlede is verwag dat die eindfluitjie vir Zuma geblaas het. Maar Zuma is soos ’n prop – hy duik nie skouspelagtig nie, maar onderkry en onderhou gebeur nie sommer met hom nie. Hy dryf soos klokslag na bo, en kla boonop dat niemand ooit vir hom sê wat hy verkeerd doen nie. ’n Paar verslae van die openbare beskermer het egter die teenoorgestelde verhaal vertel, soos dat hy die grondwet geminag het. Dit is egter moeilik om te sien hoe Zuma dié keer die valbyl gaan vryspring. Daar is net eenvoudig té veel regs- en politieke prosesse teen hom gelaai. Nie lank terug nie het Zuma ’n uiters bedenklike “intelligensieverslag” gebruik om van Pravin Gordhan as minister van finansies, asook sy adjunk, ontslae te raak. Nou is ’n groot hoeveelheid e-posse, op die oog af outentiek, gepubliseer. Die redaksie van die twee publikasies wat hier hul waghond-funksie na behore vervul het, het stellig by die publikasie daarvan ’n veel groter reaksie verwag as wat die geval was. Boonop het die publikasie van die e-posse gevolg kort op die hakke van twee navorsingsverslae waarin staatskaping in redelike detail uitgewys is. Die eerste verslag was deur die Suid-Afrikaanse Raad van Kerke, en die tweede deur navorsers van vier universiteite. Die rektor van een van die universiteite, prof. Adam Habib, het nadat hy die universiteite se verslag gelees het, verklaar dat dit sy hare laat regop staan. Tog oorleef Zuma kort nadat die e-posse gepubliseer is ’n mosie van wantroue in die Nasionale Uitvoerende Komitee. Na verneem word was Zuma woedend oor die mosie wat teen hom ingestel is, en het hy allerlei dreigemente geuiter. Volgens mediaberigte sou Zuma die mosie nie oorleef het as dit tot stemming gebring is nie. Hy oorleef egter weer soos verskeie kere in die verlede. Tog is die gevare vir Zuma nie verby nie. Die DA beplan om kriminele klagtes teen Zuma en ander ministers en hooggeplaastes te lê wat deur die e-posse met staatskaping verbind word. Hoewel die klagtes anders daaruit sal sien, is staatskaping, of soos dit ook gestel is, die stille staatsgreep, ’n vorm van sedisie. Dis moontlik nie die land self wat weggee is nie, maar die land is van hulpbronne gestroop en effektief onder die beheer van ander geplaas, wat op hul beurt die meewerkende politici ruim vergoed. Dis nogal ’n bose kringloop, want soms moes die proses om ’n “samewerkende minister” in ’n pos aangestel te kry, ver gaan haal word. Dit beteken daar moes reeds ’n gat in die dyk gewees het. Trouens, die gat in die duik was al taamlik duidelik toe ’n Gupta-gehuurde vliegtuig met huweliksgaste toegelaat is om op die Waterkloof-lughawe te land. Ene Nommer Een het duidelik sentraal gestaan, maar soos dikwels moes ander die straf vir ongemagtigde optrede dra. Soos om as ambassadeur in Nederland aangestel te word. By terugskoue sal die vraag bly hang: Wat het die ANC besiel om Zuma so deur die een slaggat na die ander te help? Die feit is dat die ANC met verlede jaar se munisipale verkiesing ’n baie duur prys daarvoor betaal het. Die ANC het Zuma se rol hierin afgemaak en ’n paar strooipoppe opgestel wat geblameer is. Maar die ANC, wat nog nie ruim ervaring gehad het van die tipe heksejag wat volg op setelverliese van hierdie omvang nie, sou mettertyd agterkom dat dit te veel mense raak – byvoorbeeld mense wat in plaas daarvan dat hulle raadslede is, nou werkloos is. Daarby val ook heelwat politieke poste, en amptenaarsposte. Terwyl die een wat dit veroorsaak het, steeds knoes sy lyf Jacotius Zumalatus hou. Met al die prosesse wat nou in werking is, of in werking gestel gaan word, is dit onmoontlik om te sien hoe hy nog lank gaan oorleef. Hy self sal dit seker anders sien.